തോട്ടിലെ മലിനജലം കുടിവെള്ള പദ്ധതിയുടെ കിണറിലേക്ക് നൂറോളം കുടുംബങ്ങള് ദുരിതത്തില് മുക്കം: മഴക്കാലത്ത് പോലും കുടിവെള്ള ക്ഷാമം രൂക്ഷമായ പ്രദേശത്തെ കുടിവെള്ള പദ്ധതിയുടെ കിണറില് മലിനജലമെത്തുന്നത് നിരവധി കുടുംബങ്ങള്ക്ക് ദുരിതമാവുന്നു. കൊടിയത്തൂര് ഗ്രാമപഞ്ചായത്തിലെ പൊലുകുന്ന് കുടിവെള്ള പദ്ധതിയുടെ കിണറിലേക്കാണ് തോട്ടിലെ മലിനജലം കലരുന്നത്. പദ്ധതിയുടെ കിണറിനോട് ചേര്ന്ന് ഒഴുകുന്ന എടപ്പറ്റ തോടിലെ വെള്ളമാണ് കിണറിന്റെ സംരക്ഷണഭിത്തി തകര്ന്ന് കിണറിലേക്കും എത്തുന്നത്. പന്നിക്കോട് അങ്ങാടിയിലെ മാലിന്യങ്ങള്ക്ക് പുറമെ പന്നിക്കോട് തൃക്കളയൂര് റോഡിനോട് ചേര്ന്ന വയലില് നിക്ഷേപിക്കുന്ന മാലിന്യങ്ങളും ഈ തോട്ടിലൂടെയാണ് ഒഴുകിപ്പോവുന്നത്. പൊലുകുന്ന്, ചാത്തങ്ങോട്, പരപ്പില് പ്രദേശങ്ങളിലെ നൂറോളം കുടുംബങ്ങളുടെ ഏക ആശ്രയമാണ് പദ്ധതി. വര്ഷങ്ങള്ക്കുമുന്പ് സ്ഥാപിച്ച പദ്ധതി പുതുക്കിപ്പണിയണമെന്നത് വര്ഷങ്ങളായി നാട്ടുകാരുടെ ആവശ്യമാണ്. മാലിന്യ മുള്പ്പെടെ നിറഞ്ഞ് ശോച്യാവസ്ഥയിലായ കിണര് കുറച്ച് മാസങ്ങള്ക്കുമുന്പ് പരപ്പില് സഹായി പ്രവര്ത്തകരുടെ നേതൃത്വത്തില് ശുചീകരിക്കുകയും കിണറിന് മുകളില് ഷീറ്റ് വിരിച്ച് ഇലകളും മറ്റും വീഴുന്നത് തടയുകയും ചെയ്തിരുന്നു. ഇനിയെങ്കിലും അധികൃതര് ഇടപെട്ട് പ്രദേശവാസികള്ക്ക് ശുദ്ധജലം ലഭ്യമാക്കാന് നടപടി സ്വീകരിക്കണമെന്നാണ് നാട്ടുകാരുടെ ആവശ്യം.